Președinta Republicii Moldova, Maia Sandu, a declarat că țara sa ar putea deveni un centru strategic pentru Ucraina în ceea ce privește reconstrucția și că se pregătește deja în acest sens, relatează Deutsche Welle. În cadrul unei conferințe comune cu cancelarul german Olaf Scholz, ea a subliniat că susținerea Ucraineni în lupta împotriva agresiunii rusești înseamnă și susținerea Moldovei.
"Moldova democratică și stabilă este un vecin de încredere al Ucrainei, cu care împărțim o graniță lungă de 1200 de kilometri", a declarat Sandu.
"Ajutând Ucraina, ajutați și Republica Moldova. Moldova este în siguranță datorită faptului că Ucraina rezistă în fața Rusiei, iar sprijinul pentru Moldova face și Ucraina mai puternică".
Maia Sandu a vorbit despre creșterea independenței energetice a Chișinăului, un aspect pe care l-a subliniat și Victor Parlicov, ministrul energiei de la Chișinău, într-un interviu acordat în exclusivitate postului DW la Berlin în această primăvară, în care politicianul a spus că Moldova nu mai poate fi șantajată de Rusia în domeniul securității energetice.
Sandu a subliniat că UE ar trebui să dezvolte și să implementeze o versiune modernă a Planului Marshall al SUA de după cel de-al Doilea Război Mondial. Dar de data aceasta este necesar să se concentreze eforturile pe restaurarea Ucrainei și a Moldovei.
În ceea ce privește pericolul reprezentat de Moscova, cancelarul Scholz a declarat: "Știm că Rusia încearcă să destabilizeze Moldova prin intermediul unor actori pro-ruși", referindu-se și la politicienii moldoveni care fac jocurile Moscovei. Scholz a asigurat-o pe președinta Maia Sandu că "Republica Federală este în continuare alături de dumneavoastră" și a declarat că relațiile dintre Berlin și Chișinău sunt "strânse și marcate de încredere reciprocă". Maia Sandu a evidențiat, la rândul ei, că Germania a ajutat Republica Moldova să primească undă verde pentru a obține statutul de țară candidată la aderarea la Uniunea Europeană.
La întrebarea unui jurnalist german cum va aborda Chișinăul problema regiunii separatiste transnistrene în contextul drumului spre integrarea europeană a Republicii Moldova, Maia Sandu a declarat: "80 la sută din exporturile din regiunea Transnistria ajung în Uniunea Europeană, o schimbare majoră față de situația din urmă cu 10 ani". Așadar, "Republica Moldova, inclusiv Transnistria, se integrează tot mai mult în UE". Chișinăul este pregătit să soluționeze conflictul transnistrean exclusiv pe cale pașnică. În același timp, președinta Republicii Moldova le-a amintit jurnaliștilor germani prezenți la conferința de presă de la Berlin cât de dificilă este situația din Transnistria, având în vedere că acolo sunt staționate în continuare trupe rusești.